ddrg/super_eurlex huggingface dataset:
ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΟΛΙΤΙΣΜΟΥ ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ

στις 17 Μαΐου 1993

σχετικά με την προώθηση της μετάφρασης σύγχρονων ευρωπαϊκών θεατρικών έργων

(93/C 160/01)

ΤΟ ΣΥΜΒΟΥΛΙΟ ΚΑΙ ΟΙ ΥΠΟΥΡΓΟΙ ΠΟΛΙΤΙΣΜΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ ΚΑΙ,

Αναγνωρίζοντας ότι για την ευρύτερη διάδοση του πολιτισμού των ευρωπαϊκών λαών παρίσταται ανάγκη ευρύτερης κυκλοφορίας σύγχρονων θεατρικών έργων μέσα στην Ευρωπαϊκή Κοινότητα, ώστε οι λαμβάνοντες αποφάσεις στα θέατρα και στο ραδιοτηλεοπτικό τομέα να έχουν τη δυνατότητα να παρουσιάζουν πιο ποικίλο ρεπερτόριο θεατρικών έργων από τα κράτη μέλη στο κοινό των άλλων κρατών μελών.

Σημειώνοντας ότι οι ασχολούμενοι με την παραγωγή θεατρικών έργων μπορεί να χρειαστεί να διαβάσουν τα έργα αυτά στη δική τους γλώσσα πριν πάρουν απόφαση για την παραγωγή τους, ιδιαίτερα όταν η γλώσσα του πρωτοτύπου είναι από τις λιγότερο ομιλούμενες ευρωπαϊκές γλώσσες.

Υπενθυμίζοντας τη σημασία που αποδίδουν στην προώθηση της μετάφρασης θεατρικών έργων στο ψήφισμα των Υπουργών της 7ης Ιουνίου 1991 για την ανάπτυξη του θεάτρου στην Ευρώπη (1),

ΣΥΜΦΩΝΟΥΝ για την προώθηση της μετάφρασης σύγχρονων θεατρικών έργων των οποίων οι συγγραφείς προέρχονται από κράτη μέλη και τυγχάνουν αναγνώρισης στη χώρα καταγωγής τους. Αυτό πρέπει να οργανωθεί ως προσθήκη στα πλαίσια του προτύπου σχεδίου για τη μετάφραση σύγχρονων λογοτεχνικών έργων που θεσπίστηκε με το ψήφισμά τους της 9ης Νοεμβρίου 1987 (2).

ΚΑΛΟΥΝ την Επιτροπή να κατονομάσει τι ενέργειες που θεωρεί αναγκαίες για την εφαρμογή ενός τέτοιου σχεδίου μετάφρασης θεατρικών έργων και να προτείνει εύλογο ετήσιο αριθμό μεταφράσεων προς δύο τουλάχιστον γλώσσες. Το σύνολο θα αξιολογηθεί στα πλαίσια της επανεξέτασης του κυρίου σχεδίου για τη μετάφραση σύγχρονων λογοτεχνικών έργων η οποία θα γίνει στα τέλη του 1994. Καλούν την Επιτροπή, κατά τις ως άνω ενέργειές της, να λάβει υπόψη της τις ιδέες που περιλαμβάνονται στη χωριστή πρόταση της Προεδρίας για την προώθηση της μετάφρασης θεατρικών έργων.

(1) ΕΕ αριθ. C 188 της 19. 7. 1991.

(2) ΕΕ αριθ. C 309 της 19. 11. 1987.
ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΥΓΕΙΑΣ, ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 27ης Μαΐου 1993 σχετικά με τη μελλοντική δράση στον τομέα της δημόσιας υγείας

(93/C 174/01)

ΤΟ ΣΥΜΒΟΥΛΙΟ ΚΑΙ ΟΙ ΥΠΟΥΡΓΟΙ ΥΓΕΙΑΣ, ΣΥΝΕΡΧΟΜΕ- ΝΟΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη: τις συνθήκες για την ίδρυση των Ευρωπαϊκών Κοινοτήτων,

τις πράξεις που έχει θεσπίσει το Συμβούλιο στον τομέα της δημόσιας υγείας ή που άπτονται της δημόσιας υγείας,

Εκτιμώντας:

ότι συνθήκη για την Ευρωπαϊκή Ένωση, η οποία υπεγράφη στο Μάαστριχτ στις 7 Φεβρουαρίου 1992, καθορίζει το πλαίσιο της μελλοντικής συνεργασίας και των κοινοτικών δράσεων-

τα συμπεράσματα του Ευρωπαϊκού Συμβουλίου του Εδιμβούργου στις 11 και 12 Δεκεμβρίου 1992 όσον αφορά μια συνολική προσέγγιση για την εφαρμογή της αρχής της επικουρικότητας και των μέτρων για μεγαλύτερη διαφάνεια των αποφάσεων της Κοινότητας-

το έγγραφό εργασίας των υπηρεσιών της Επιτροπής της 12ης Οκτωβρίου 1992 με τίτλο "δημόσια υγεία"-

Υπενθυμίζοντας τα συμπεράσματα που συνήγαγε η Προεδρία από τη συζήτηση κατά τη σύνοδο του Συμβουλίου και των υπουργών υγείας στα πλαίσια του Συμβουλίου στις 13 Νοεμβρίου 1992 σχετικά με το πλαίσιο δράσης στον τομέα της δημόσιας υγείας,

ΤΟΝΙΖΟΥΝ την ανάγκη κοινοτικής δράσης και συνεργασίας μεταξύ των κρατών μελών στον τομέα της δημόσιας υγείας, σε συνεννόηση με την Επιτροπή,

ΥΠΟΓΡΑΜΜΙΖΟΥΝ τη χρησιμότητα μίας κατάλληλης διαδικασίας διαβουλεύσεων μεταξύ των κρατών μελών και της Επιτροπής σε θέματα δημόσιας υγείας και ΣΗΜΕΙΩΝΟΥΝ τις σχετικές πρωτοβουλίες της Επιτροπής,

ΣΥΜΦΩΝΟΥΝ ότι οι κοινοτικές δράσεις θα πρέπει να βασίζονται κυρίως στην πρόληψη με σκοπό να εξασφαλισθεί υψηλό επίπεδο προστασίας της υγείας,

ΥΠΕΝΘΥΜΙΖΟΥΝ ότι η πολιτική δημόσιας υγείας αυτή καθεαυτή είναι θέμα αρμοδιότητας των κρατών μελών, εκτός από τις περιπτώσεις για τις οποίες οι συνθήκες προβλέπουν άλλως,

ΣΥΜΦΩΝΟΥΝ ότι είναι απαραίτητο να εξασφαλισθεί μια καλύτερη συνέχεια και συνοχή των εργασιών της Κοινότητας και να καθορισθούν πολυετείς προτεραιότητες,

ΣΥΜΦΩΝΟΥΝ ότι είναι χρήσιμη η συνεργασία μεταξύ των διαδοχικών προεδριών για να εξασφαλισθεί η συνέχεια και η συνοχή των εργασιών του Συμβουλίου,

ΣΥΜΦΩΝΟΥΝ να εξετάσουν τα μέσα με τα οποία θα εξασφαλισθεί ότι οι απαιτήσεις υγείας θα λαμβάνονται δεόντως υπόψη στο πλαίσιο των άλλων κοινοτικών πολιτικών,

ΚΑΛΟΥΝ την Επιτροπή να έχει, σύμφωνα με το άρθρο 229 της συνθήκης ΕΟΚ, στενότερη συνεργασία με τα αρμόδια όργανα του Συμβουλίου της Ευρώπης και της Παγκόσμιας Οργάνωσης Υγείας, ιδιαίτερα όσον αφορά την ευρωπαϊκή διάσταση των δραστηριοτήτων αυτής της οργάνωσης,

ΚΑΛΟΥΝ την Επιτροπή να υποβάλει στο Συμβούλιο, το ταχύτερο δυνατόν, σύμφωνα με τις συνθήκες για την ίδρυση της Ευρωπαϊκής Οικονομικής Κοινότητας, προτάσεις σχετικά με πρόγραμμα δράσης στον τομέα της δημόσιας υγείας, λαμβάνοντας υπόψη, μεταξύ άλλων, τους προσανατολισμούς που αναφέρονται στο παράρτημα.
ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΕΚΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΠΟΥ ΣΥΝΕΡΧΟΝΤΑΙ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ της 16ης Δεκεμβρίου 1993 σχετικά με τους νεαρούς οδηγούς (93/C 351/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΟΙ ΕΚΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΠΟΥ ΣΥΝΗΛΘΑΝ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ,

Εκτιμώντας:

ότι το ψήφισμα του Ευρωπαϊκού Κοινοβουλίου της 12ης Μαρτίου 1993 σχετικά με ένα πρόγραμμα κοινοτικής δράσης στον τομέα της οδικής ασφάλειας (1), αναγνωρίζει την ανάγκη μιας ενισχυμένης εκστρατείας συμπαράστασης προς τους απείρους νεαρούς οδηγούς και καλεί την Επιτροπή να τους αφιερώσει ιδιαίτερη προσοχή-

ότι, στην ανακοίνωσή της για ένα πρόγραμμα δράσης στον τομέα της οδικής ασφάλειας, η Επιτροπή αναφέρει ότι θα εξετάσει, βάσει των εμπειριών που έχουν αποκτήσει τα κράτη μέλη, τα ειδικά προβλήματα που συναντούν στην κυκλοφορία οι νεαροί οδηγοί-

ότι η Επιτροπή τόνισε το ρόλο που μπορούν να παίξουν εδώ οι εκστρατείες ενημέρωσης και ευαισθητοποίησης, καθώς και η διαφήμιση, ως μέσο οδικής αγωγής στο πλαίσιο των εθνικών πολιτικών πρόληψης στον τομέα της οδικής ασφάλειας-

ότι, στα συμπεράσματα που ενέκρινε κατά τη σύνοδο της 29ης και 30ής Νοεμβρίου 1993 σχετικά με την εν λόγω ανακοίνωση, το Συμβούλιο ζήτησε να δοθεί ιδιαίτερη προσοχή στις αιτίες των σοβαροτέρων ατυχημάτων, καθώς και στις κατηγορίες χρηστών οι οποίοι ενέχονται συχνότερα στα οδικά ατυχήματα ή είναι τα θύματά τους-

ότι οι νεαροί οδηγοί αυτοκινήτων και δικύκλων, λόγω απειρίας, αποτελούν ιδιαίτερα ευάλωτη ομάδα χρηστών της οδού,

ΣΥΜΦΩΝΟΥΝ ότι το έτος 1995 θα ανακηρυχθεί ευρωπαϊκό έτος των νεαρών οδηγών,

ΚΑΛΟΥΝ την Επιτροπή να συντονίσει την πρωτοβουλία αυτή με τα κράτη μέλη, στο κατάλληλο πλαίσιο, για να ληφθούν συγκεκριμένα και αποτελεσματικά μέτρα που θα διασφαλίσουν τη μέγιστη δυνατή απήχηση αυτής της πρωτοβουλίας στο ενδιαφερόμενο κοινό.

(1) ΕΕ αριθ. C 115 της 26. 4. 1993, σ. 260.
ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΑΙΔΕΙΑΣ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 1ης Ιουνίου 1992 σχετικά με την ανάπτυξη ανοικτής εξ αποστάσεως εκπαίδευσης στην Ευρωπαϊκή Κοινότητα (92/C 151/03)

Το Συμβούλιο και οι Υπουργοί Παιδείας, συνερχόμενοι στα πλαίσια του Συμβουλίου, τονίζουν τη σημασία που αποδίδουν στην ανάπτυξη ανοικτής εξ αποστάσεως εκπαίδευσης στο πλαίσιο της κύριας εκπαίδευσης και κατάρτισης στην Ευρωπαϊκή Κοινότητα.

Σε συνάρτηση με το υπόμνημα της Επιτροπής σχετικά με την ανοικτή εξ αποστάσεως εκπαίδευση και τη συνδιάσκεψη Προεδρίας/Επιτροπής που πραγματοποιήθηκε στις 30-31 Μαρτίου 1992 στην Κοΐμπρα, διεξήγαγαν συζήτηση, προκειμένου να διευκρινιστεί ο ρόλος της Κοινότητας σχετικά με το θέμα αυτό και να τονωθεί η περαιτέρω ανάπτυξη.

Θα πρέπει να ενσωματωθούν στοιχεία ανοικτής εξ αποστάσεως εκπαίδευσης στα σχετικά κοινοτικά προγράμματα εκπαίδευσης και επιμόρφωσης όταν αυτό δικαιολογείται. Θα πρέπει, επίσης, να ληφθούν πλήρως υπόψη στις πολιτικές που διαμορφώνονται κατά τις τρέχουσες συζητήσεις στα κράτη μέλη σχετικά με τα υπομνήματα της Επιτροπής για την "τριτοβάθμια εκπαίδευση στην Ευρωπαϊκή Κοινότητα" και για την "τεχνική εκπαίδευση και επιμόρφωση στην Ευρωπαϊκή Κοινότητα κατά τη δεκαετία του '90". Εξάλλου, θα πρέπει να αξιοποιηθεί πλήρως το δυναμικό για την ανάπτυξη καλυτέρων διευθετήσεων ανοικτής εξ αποστάσεως εκπαίδευσης που προσφέρονται από τα κοινοτικά προγράμματα σε άλλους τομείς.

Το Συμβούλιο και οι Υπουργοί επαναλαμβάνουν ότι ενδιαφέρονται ιδιαίτερα να λάβουν προτάσεις που ενδέχεται να διατυπώσει η Επιτροπή, έχοντας υπόψη τις υπάρχουσες δομές στον τομέα αυτό σε ευρωπαϊκό επίπεδο, καθώς και τους πόρους και τις δραστηριότητες του ιδιωτικού τομέα. Σημειώνουν τη δυνητική σημασία της αναφοράς στην ενθάρρυνση της ανάπτυξης της εξ αποστάσεως εκπαίδευσης στο άρθρο της συνθήκης για την Ευρωπαϊκή Ένωση το οποίο αφορά την εκπαίδευση, συνθήκης η οποία υπεγράφη το Φεβρουάριο του 1992 στο Μάαστριχτ.
ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΑΙΔΕΙΑΣ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 1ης Ιουνίου 1992 για την ανάπτυξη της περιβαλλοντικής αγωγής (92/C 151/02)

Το Συμβούλιο και οι Υπουργοί Παιδείας σημείωσαν έκθεση που τους υπέβαλε η Επιτροπή Παιδείας σχετικά με την εφαρμογή του ψηφίσματός τους της 24ης Μαΐου 1988 για την περιβαλλοντική αγωγή. Διαπίστωσαν ότι τα κράτη μέλη και η Επιτροπή προέβησαν σε πολλές θετικές δράσεις για την ενίσχυση της περιβαλλοντικής αγωγής.

Από το 1988 που εκδόθηκε το ψήφισμα, έχει ακόμα περισσότερο τονιστεί ο επείγων χαρακτήρας της προστασίας του περιβάλλοντος σε όλα τα επίπεδα. Υπάρχει τώρα ευρύτερη αναγνώριση, τόσο από την κοινωνία όσο και από τα άτομα, της σημασίας που έχει η προστασία του περιβάλλοντος εντός της Κοινότητας, προκειμένου να υπάρξουν καλύτερες συνθήκες ζωής καθώς και μία ισόρροπη και αρμονική ανάπτυξη.

Τα άτομα οφείλουν να αναλάβουν πολλούς σημαντικούς ρόλους:

- ως άμεσα ενεχόμενοι στο κοινό καθήκον της διατήρησης, προστασίας και βελτίωσης της ποιότητας του περιβάλλοντος, συμβάλλοντας έτσι στην προστασία της ανθρώπινης υγείας και τη διατήρηση της οικολογικής ισορροπίας,

- ως άμεσοι παραγωγοί ρύπανσης και αποβλήτων,

- ως καταναλωτές αγαθών και υπηρεσιών.

Το Ευρωπαϊκό Συμβούλιο του Δουβλίνου του 1990, με τη δήλωσή του για τα περιβαλλοντικά ζητήματα, τόνισε ότι είναι ζωτική ανάγκη να βελτιωθεί η ενημέρωση του κοινού και να υπάρξει, ιδιαίτερα, ανταπόκριση στο ενδιαφέρον των νέων, οι οποίοι συνειδητοποιούν με οξυδέρκεια τα περιβαλλοντικά ζητήματα.

Η εκαπίδευση έχει μείζονα σημασία όσον αφορά τα περιβαλλοντικά ζητήματα. Οι κατευθυντήριες γραμμές δράσης για την περιβαλλοντική αγωγή, που είχαν εκτεθεί με το ψήφισμα του Συμβουλίου και των Υπουργών Παιδείας του 1988, εξακολουθούν να ισχύουν. Οι γραμμές αυτές πρέπει να συνεχιστούν και να ενισχυθούν.

Σύμφωνα με τους στόχους και τις κατευθυντήριες αρχές που περιλαμβάνονται στο ψήφισμα του 1988, η περιβαλλοντική αγωγή:

- πρέπει να θεωρείται ως αναπόσπαστο και ουσιώδες τμήμα της παιδείας κάθε ευρωπαίου πολίτη,

- πρέπει να ενισχύεται όσο το δυνατόν νωρίτερα, σε όλα τα επίπεδα της εκπαίδευσης,

- πρέπει να έχει διεπιστημονική προοπτική.

- πρέπει να θεωρείται ως σημαντικό μέσον για τη σύνδεση των εκπαιδευτικών ιδρυμάτων με την κοινωνία που τα περιβάλλει, το οποίο ωθεί τους μαθητές και τους σπουδαστές να συνειδητοποιήσουν οξύτερα τα τοπικά περιβαλλοντικά προβλήματα καθώς και την ποικιλομορφία και τα ιδιαίτερα χαρακτηριστικά της περιοχής τους.

Ιδιαίτερη προσοχή πρέπει να δοθεί στην καθιέρωση εντατικότερων βασικών σπουδών και συνεχούς επιμόρφωσης των εκπαιδευτικών στον τομέα αυτόν.

Το Συμβούλιο και οι Υπουργοί Παιδείας σημειώνουν με ικανοποίηση ότι το πέμπτο Πρόγραμμα Κοινοτικής Δράσης αναφέρεται στην ανάγκη να παρέχεται καλύτερη πληροφόρηση και αγωγή σε θέματα περιβάλλοντος.

Ζητούν από την Επιτροπή Παιδείας να τους υποβάλει μια ακόμη έκθεση για τις δραστηριότητες που θα αναληφθούν κατ' εφαρμογή του ψηφίσματος του 1988 μέχρι τα τέλη του 1994.
ΣΥΜΠΕΡΑΣΜΑΤΑ ΤΩΝ ΥΠΟΥΡΓΩΝ ΠΟΛΙΤΙΣΜΟΥ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 18ης Μαΐου 1992 σχετικά με την επιλογή των Ευρωπαϊκών Πολιτιστικών Πρωτευουσών μετά το 1996 και με τον "Ευρωπαϊκό Πολιτιστικό Μήνα" (92/C 151/01)

Η δράση "Ευρωπαϊκή Πολιτιστική Πρωτεύουσα" έχει πλέον καθιερωθεί. Ο "Ευρωπαϊκός Πολιτιστικός Μήνας" θα λάβει χώρα για πρώτη φορά φέτος (Η Ευρώπη στην Κρακοβία 1992).

Τα συμπεράσματα της 18ης Μαΐου 1990 αναφέρουν ότι ο πρώτος κύκλος των Πολιτιστικών Πρωτευουσών από τα κράτη μέλη των Ευρωπαϊκών Κοινοτήτων θα ολοκληρωθεί το 1996. Αποφασίστηκε ότι, μετά το 1996, θα μπορούν να ορίσουν μια πόλη ως Ευρωπαϊκή Πολιτιστική Πρωτεύουσα όχι μόνον κράτη μέλη των Ευρωπαϊκών Κοινοτήτων αλλά και άλλα δημοκρατικά ευρωπαϊκά κράτη. Αναφέρεται, επίσης, ότι οι πρώτες αποφάσεις για την περίοδο μετά το 1996 θα μπορούν να ληφθούν από το 1992.

Όταν έκαναν αυτούς τους πρώτους ορισμούς οι Υπουργοί έκριναν ότι θα ήταν σκόπιμο, δεδομένου ότι το πεδίο επιλογής της Ευρωπαϊκής Πολιτιστικής Πρωτεύουσας θα είναι πολύ ευρύτερο μετά το 1996, να θεσπίσουν ορισμένα κριτήρια στα οποία θα βασίζονται και οι ίδιοι αλλά και τα ενδιαφερόμενα ευρωπαϊκά κράτη.

Χωρίς να θεσπίζουν αυστηρούς και απαράβατους κανόνες, προτείνουν να εναλλάσσονται κράτη μέλη (από τα οποία θα έχει ήδη επιλεγεί μια πόλη) και άλλα ευρωπαϊκά κράτη. Θα είναι δυνατό να επιδεικνύεται ευκαμψία ανάμεσα στις κατηγορίες για κράτη που αναμένεται σύντομα να γίνουν μέλη της Κοινότητας.

Θα ήταν σκόπιμο να μην επιλέγονται αλλεπάλληλα δύο πόλεις από την ίδια γεωγραφική περιοχή. Επίσης, θα ήταν σκόπιμο να επιλέγεται πότε μια πρωτεύουσα χώρας και πότε μια επαρχιακή πόλη. Οι ειδικές επέτειοι θα λαμβάνονται υπόψη.

Μπορεί να υπάρξουν πολλές υποψηφιότητες ταυτόχρονα, πράγμα που ίσως προκαλέσει απογοήτευση εάν οι πόλεις έχουν επιλεγεί από πριν, για πολλά χρόνια. Κατά συνέπεια, είναι ιδιαίτερα σκόπιμο να δοθεί συνέχεια στον Ευρωπαϊκό Πολιτιστικό Μήνα. Ωστόσο, θα χρειασθούν ένα ή δύο χρόνια για να εκτιμηθεί η επιτυχία του. Θα πρέπει να υποστηριχθεί ως μείζον ευρωπαϊκό πολιτιστικό γεγονός και θα πρέπει μακροπρόθεσμα να μελετηθεί σαν μια ουσιαστική εναλλακτική λύση αντί της Ευρωπαϊκής Πολιτιστικής Πρωτεύουσας, που θα μπορεί να ανήκει, είτε σε κράτος μέλος της Κοινότητας, είτε σε μη κοινοτική χώρα. Θα ήταν χρήσιμο να αναθεωρηθεί η κατάσταση μετά την "Ευρώπη στο Γκράτς 1993".

Κατά καιρούς, θα μπορούν να υπάρχουν δίδυμες Πολιτιστικές Πρωτεύουσες το ίδιο έτος, όταν δύο πόλεις που έχουν οδική συνάφεια επιθυμούν, ενδεχομένως, να εναρμονίσουν τις δραστηριότητές τους. Επίσης, δύο πόλεις μπορεί κατ' εξαίρεση να επιθυμούν να μοιρασθούν ένα έτος, παίρνοντας καθεμία διαφορετική χρονική περίοδο.

Οι αποφάσεις που θα ληφθούν τώρα σχετικά με τις μετά το 1996 Ευρωπαϊκές Πολιτιστικές Πρωτεύουσες δεν θα πρέπει να προδικάζουν ενδεχόμενες αποφάσεις που θα χρειασθεί να ληφθούν αργότερα για μια δεύτερη δράση κατά το σχετικό έτος.
ΣΥΜΠΕΡΑΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΥΓΕΙΑΣ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 13ης Νοεμβρίου 1992 που αφορούν τη δεύτερη έκθεση σχετικά με τη μείωση της ζήτησης ναρκωτικών στην Ευρωπαϊκή Κοινότητα (92/C 326/03)

ΤΟ ΣΥΜΒΟΥΛΙΟ ΚΑΙ ΟΙ ΥΠΟΥΡΓΟΙ ΥΓΕΙΑΣ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

ΣΗΜΕΙΩΝΟΥΝ τη δεύτερη έκθεση της Επιτροπής σχετικά με τη μείωση της ζήτησης ναρκωτικών,

ΘΕΩΡΟΥΝ ότι στην έκθεση η οποία περιέχει και στατιστικά στοιχεία, επιχειρείται χρήσιμη επισκόπηση των δραστηριοτήτων που διεξάγονται σε εθνικό και σε κοινοτικό επίπεδο,

ΑΝΑΓΝΩΡΙΖΟΥΝ την ανάγκη περαιτέρω μελέτης των προτεραιοτήτων για την ανάληψη κοινοτικής δράσης σε θέματα μείωσης της ζήτησης των ναρκωτικών σε συνάρτηση με την εξέλιξη των πολιτικών υγείας που θα διαμορφωθούν στο μέλλον, στο βαθμό που αυτή η δράση θα δώσει πρόσθετη αξία στις δραστηριότητες των κρατών μελών,

ΣΗΜΕΙΩΝΟΥΝ επίσης τις ήδη διεξαγόμενες εργασίες για την εφαρμογή και την ενδεχόμενη αναθεώρηση του ευρωπαϊκού σχεδίου καταπολέμησης των ναρκωτικών,

ΣΗΜΕΙΩΝΟΥΝ ειδικότερα τη χρησιμότητα μιας κοινοτικής δράσης προκειμένου να υποβοηθηθεί η διάδοση των εμπειριών εφαρμογής και αξιολόγησης των προγραμμάτων για τη μείωση της ζήτησης. Ως πρακτικό παράδειγμα αυτής της δραστηριότητας ΔΙΑΠΙΣΤΩΝΟΥΝ ότι η ευρωπαϊκή εβδομάδα για την καταπολέμηση των ναρκωτικών, η οποία θα διαρκέσει από 16 έως 22 Νοεμβρίου 1992, θα χρησιμεύσει ως βάση για την ανταλλαγή εμπειριών όσον αφορά τις δραστηριότητες για την πρόληψη,

ΚΑΛΟΥΝ την Επιτροπή να τους υποβάλει έκθεση σχετικά με την αξιολόγηση και τα διδάγματα που θα προκύψουν από την εβδομάδα αυτή,

ΣΗΜΕΙΩΝΟΥΝ ότι κατά τα προσεχή έτη, λαμβανομένων υπόψη των εργασιών που έχει προβλεφθεί να ανατεθούν στο μελλοντικό ευρωπαϊκό κέντρο ελέγχου των ναρκωτικών θα είναι διαθέσιμο πρόσθετο στατιστικό και συναφές υλικό, πράγμα ιδιαίτερα σημαντικό για τη μείωση της ζήτησης,

ΖΗΤΟΥΝ από την Επιτροπή να λάβει υπόψη της το υλικό αυτό κατά τις μελλοντικές εργασίες της, μεριμνώντας ώστε να αποφευχθούν επικαλύψεις,

ΠΡΟΤΕΙΝΟΥΝ να εξετάσει η Επιτροπή, προτού υποβάλει μελλοντικές εκθέσεις, τις εξελίξεις σε αυτόν τον τομέα και να συζητήσει με το Συμβούλιο ποια είναι η καταλληλότερη μορφή για την παρουσίαση της κατάλληλης πληροφόρησης όσον αφορά τη μείωση ζήτησης των ναρκωτικών, βάσει των εξελίξεων του τομέα της δημόσιας υγείας σε κοινοτικό επίπεδο.
ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΑΙΔΕΙΑΣ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 27ης Νοεμβρίου 1992 σχετικά με τη συνεργασία ΕΟΚ/ΗΠΑ στον τομέα της εκπαίδευσης και της κατάρτισης (92/C 336/05)

1. Το Συμβούλιο και οι υπουργοί Παιδείας σημειώνουν την ανακοίνωση της Επιτροπής σχετικά με την ανάπτυξη της συνεργασίας ΕΟΚ/ΗΠΑ στον τομέα της εκπαίδευσης και της κατάρτισης. Εκφράζουν την ικανοποίησή τους για την ευκαιρία να εξετάσουν τις δυνατότητες ενδυνάμωσης της αμοιβαίας συνεργασίας στον τομέα της εκπαίδευσης, συμπεριλαμβανομένων των ακαδημαϊκών ανταλλαγών, όπως προβλέπεται στην υπερατλαντική δήλωση για τις σχέσεις ΕΟΚ/ΗΠΑ που υπεγράφη από την Κοινότητα και τα κράτη μέλη, αφενός, και τις Ηνωμένες Πολιτείες, αφετέρου, το Νοέμβριο του 1990.

2. Στον τομέα της εκπαίδευσης, και ιδιαίτερα στην τριτοβάθμια εκπαίδευση, υφίστανται ήδη μεταξύ κρατών μελών και Ηνωμένων Πολιτειών αποδοτικές διμερείς δραστηριότητες. Κατά συνέπεια, θα πρέπει να καταβληθούν ιδιαίτερες προσπάθειες ώστε η συνεργασία μεταξύ Κοινότητας και Ηνωμένων Πολιτειών να προσδώσει πρόσθετη αξία στην υφιστάμενη συνεργασία των κρατών μελών.

3. Το Συμβούλιο και οι υπουργοί εκφράζουν την προθυμία τους να βοηθήσουν την Επιτροπή για την εξέταση μελλοντικής δράσης, η οποία θα πρέπει:

- να λαμβάνει υπόψη της τα υφιστάμενα διμερή προγράμματα,

- να είναι στενά συνδεδεμένη με τις κοινοτικές πολιτικές και προγράμματα,

- να επιφέρει ισορροπημένα οφέλη τόσο στην κοινοτική όσο και στην αμερικανική πλευρά,

- να χρησιμοποιεί τους πόρους με τον αποδοτικότερο τρόπο και να παρέχει ειδική ευρωπαϊκή πρόσθετη αξία.

4. Καλούν την Επιτροπή να αρχίσει το συντομότερο δυνατόν να μελετά την μελλοντική αυτή δράση, με στόχο να προετοιμαστεί σχέδιο συμφωνίας με τις ΗΠΑ.
ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΑΙΔΕΙΑΣ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 27ης Νοεμβρίου 1992 σχετικά με το δίκτυο εκπαιδευτικών πληροφοριών στην Ευρωπαϊκή Κοινότητα (Eurydice) (92/C 336/06)

1. Το Συμβούλιο και οι υπουργοί Παιδείας συνερχόμενοι στα πλαίσια του Συμβουλίου, με το ψήφισμά τους της 6ης Δεκεμβρίου 1990 σχετικά με το δίκτυο εκπαιδευτικών πληροφοριών στην Ευρωπαϊκή Κοινότητα (Eurydice) (1), ζήτησαν ανασκόπηση των μεθόδων εργασίας του δικτύου αυτού. Ο προγραμματισμός των μελλοντικών δραστηριοτήτων θα πρέπει να λάβει υπόψη του το ψήφισμα, την πρόσφατη εκτίμηση, την ενδιάμεση έκθεση της Επιτροπής της 30ής Οκτωβρίου 1992 στην οποία γίνονται προτάσεις βραχυπρόθεσμης προσαρμογής του δικτύου, καθώς και τις σημερινές συγκυρίες και συγκεκριμένα:

- τη σχεδιαζόμενη ενσωμάτωση των χωρών ΕΖΕΣ στο δίκτυο από την 1η Ιανουαρίου 1993,

- την ανάπτυξη των ποιοτικών και ποσοτικών αναγκών ενημέρωσης στο πλαίσιο της ανάπτυξης της συνεργασίας στον τομέα της εκπαίδευσης σε κοινοτικό επίπεδο.

2. Σε σχέση με το πρώτο σημείο, το Συμβούλιο και οι υπουργοί Παιδείας εκφράζουν την πρόθεσή τους να παράσχουν την κατάλληλη υποστήριξη στο δίκτυο. Όσον αφορά το δεύτερο, αναθέτουν στην επιτροπή παιδείας να εξετάσει συντόμως την ενδιάμεση έκθεση της Επιτροπής. Η Επιτροπή καλείται, λαμβάνοντας υπόψη την εξέταση αυτή, και εφόσον ενδείκνυται, να υποβάλει πρόταση στο Συμβούλιο στην οποία θα προσδιορίζονται οι μελλοντικοί στόχοι, οι προτεραιότητες, οι συγκεκριμένες ομάδες και οι λειτουργικές μέθοδοι του δικτύου Eurydice.

(1) ΕΕ αριθ. C 329 της 31. 12. 1990.
ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 16ης Δεκεμβρίου 1991 σχετικά με κοινοτικό πρόγραμμα δράσεως για τη συμμετοχή προσώπων με μειωμένη κινητικότητα στην κυκλοφορία (92/C 18/01)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Εκτιμώντας:

ότι η ολοκλήρωση της εσωτερικής αγοράς χωρίς σύνορα θα πολλαπλασιάσει τις ευκολίες κινητικότητας όλων των ευρωπαίων πολιτών-

ότι οι διευκολύνσεις αυτές θα πρέπει να μπορούν να χρησιμοποιηθούν και από πρόσωπα με μειωμένη κινητικότητα τα οποία είναι πολίτες με τα ίδια δικαιώματα όπως και οι λοιποί πολίτες-

ότι η σχετική αύξηση του μέσου όρου ζώης των ευρωπαίων πολιτών θα σημαίνει αύξηση του αριθμού προσώπων με μειωμένη κινητικότητα-

ότι οι κοινοτικές ενέργειες με στόχο τη βελτίωση της συμμετοχής των ατόμων με μειωμένη κινητικότητα στην κυκλοφορία θα πρέπει να αποτελεί αναπόσπαστο στοιχείο της κοινής πολιτικής μεταφορών,

ΚΑΛΟΥΝ την Επιτροπή:

- να καταρτίσει, λαμβάνοντας υπόψη την πρόταση οδηγίας που υπέβαλε στο Συμβούλιο σχετικά με τις στοιχειώδεις προδιαγραφές για τη βελτίωση της κινητικότητας και της ασφαλούς μεταφοράς των εργαζομένων με μιεωμένη κινητικότητα (1) από και προς τον τόπο εργασίας, καθώς και την αρχή της επικουρικότητας και σε συνεργασία με τους εμπειρογνώμονες των κρατών μελών, κοινοτικό πρόγραμμα δράσης που να περιλαμβάνει προτάσεις συγκεκριμένων μέτρων για τη βελτίωση της πρόσβασης σε όλα τα μαζικά μέσα μεταφοράς καθώς και για τις υποδομές των διαφόρων μεταφορικών μέσων,

- να υποβάλει στο Συμβούλιο σχέδιο προγράμματος δράσεως, εάν είναι δυνατόν πριν από το τέλος Σεπτεμβρίου 1992.

(1) ΕΕ αριθ. C 68 της 16. 3. 1991, σ. 7.